b'\n_START_ARTICLE_\nMatti Haupt\n_START_PARAGRAPH_\nCarl Gustaf Mattias "Matti" Haupt (8. toukokuuta 1912 Pietari, Ven\xc3\xa4j\xc3\xa4 \xe2\x80\x93 11. lokakuuta 1999 Helsinki) oli suomalainen kuvanveist\xc3\xa4j\xc3\xa4._NEWLINE_Haupt opiskeli vuosina 1928\xe2\x80\x931932 Suomen Taideyhdistyksen piirustuskoulussa. T\xc3\xa4m\xc3\xa4n j\xc3\xa4lkeen h\xc3\xa4n opiskeli W\xc3\xa4in\xc3\xb6 Aaltosen johdolla vuosina 1932\xe2\x80\x931933. Haupt muutti opiskelun takia Italiaan, miss\xc3\xa4 h\xc3\xa4n opiskeli Marino Marinin ja Arturo Martinin johdolla vuosina 1937\xe2\x80\x931939. Ensimm\xc3\xa4isen yksityisn\xc3\xa4yttelyns\xc3\xa4 h\xc3\xa4n j\xc3\xa4rjesti juuri Italiassa, Roomassa vuonna 1938. Ensimm\xc3\xa4ist\xc3\xa4 kertaa h\xc3\xa4nen teoksiaan oli kuitenkin n\xc3\xa4ytteill\xc3\xa4 jo vuonna 1932. Matti Haupt palkittiin vuonna 1950 Pro Finlandia -mitalilla._NEWLINE_Hauptin veistos Flickan med fl\xc3\xa4tor on Ruotsissa Uddevallan Margreteg\xc3\xa4rdeparkenissa, jonne laivanvarustaja ja telakanomistaja Gustaf Thord\xc3\xa9n tilasi h\xc3\xa4nelt\xc3\xa4 veistoksen. Thord\xc3\xa9nin kuoltua Haupt sai teht\xc3\xa4v\xc3\xa4kseen my\xc3\xb6s varustajan muistomerkin, joka valmistui varustamon p\xc3\xa4\xc3\xa4konttorin (nykyisen kaupungintalon) aulaan._NEWLINE_Haupt on suunnitellut N\xc3\xa4rpi\xc3\xb6n kirkon pronssisen sankaripatsaan vuonna 1952.'